CELEX: 32019R1705
Language: fi
Date: 2019-10-10 00:00:00
Title: Komission delegoitu asetus (EU) 2019/1705, annettu 10 päivänä lokakuuta 2019, neuvoston asetuksen (EU, Euratom) 2019/1197 muuttamisesta niiden määräaikojen suhteen, joihin mennessä Yhdistyneen kuningaskunnan on täytettävä unionin rahoituksen tukikelpoisuutta koskevat edellytykset Yhdistyneen kuningaskunnan unionista eroamisen jälkeen

11.10.2019   
               
               
                  FI
               
               
                  Euroopan unionin virallinen lehti
               
               
                  L 260/40
               
            
         KOMISSION DELEGOITU ASETUS (EU) 2019/1705,
         annettu 10 päivänä lokakuuta 2019,
         neuvoston asetuksen (EU, Euratom) 2019/1197 muuttamisesta niiden määräaikojen suhteen, joihin mennessä Yhdistyneen kuningaskunnan on täytettävä unionin rahoituksen tukikelpoisuutta koskevat edellytykset Yhdistyneen kuningaskunnan unionista eroamisen jälkeen
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin yleisen talousarvion toteuttamista ja rahoitusta vuonna 2019 koskevista toimenpiteistä Yhdistyneen kuningaskunnan unionista eroamiseen liittyen 9 päivänä heinäkuuta 2019 annetun neuvoston asetuksen (EU, Euratom) 2019/1197 (1) ja erityisesti sen 2 artiklan 3 kohdan, 3 artiklan 3 kohdan ja 8 artiklan,
         sekä katsoo seuraavaa:
         
                     (1)
                  
                  
                     Yhdistynyt kuningaskunta ilmoitti 29 päivänä maaliskuuta 2017 aikomuksestaan erota unionista Euroopan unionista tehdyn sopimuksen 50 artiklan nojalla. Perussopimuksia lakataan soveltamasta Yhdistyneeseen kuningaskuntaan päivänä, jona erosopimus tulee voimaan, tai, jollei sopimusta ole, kahden vuoden kuluttua edellä tarkoitetusta ilmoituksesta, ellei Eurooppa-neuvosto yhteisymmärryksessä Yhdistyneen kuningaskunnan kanssa päätä yksimielisesti pidentää tätä määräaikaa.
                  
               
                     (2)
                  
                  
                     Asetuksessa (EU, Euratom) 2019/1197 säädetään edellytykset, joiden mukaisesti Yhdistynyt kuningaskunta ja Yhdistyneeseen kuningaskuntaan sijoittautuneet henkilöt ja yhteisöt voivat edelleen saada unionin rahoitusta vuonna 2019 aiheutuneisiin tukikelpoisiin menoihin päivästä, jona perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa, ja asetetaan määräajat, joihin mennessä Yhdistyneen kuningaskunnan olisi täytettävä tukikelpoisuuden jatkumisen edellytykset, mukaan lukien maksuaikataulu elokuun 2019 jälkeisille kuukausille.
                  
               
                     (3)
                  
                  
                     Määräajat ja maksuaikataulu on vahvistettu ottaen huomioon mahdollisuus, että Yhdistynyt kuningaskunta eroaa unionista ilman sopimusta 13 päivänä huhtikuuta 2019.
                  
               
                     (4)
                  
                  
                     Eurooppa-neuvosto antoi 11 päivänä huhtikuuta 2019 yhteisymmärryksessä Yhdistyneen kuningaskunnan kanssa tehdyn päätöksen (EU) 2019/584 (2) Euroopan unionista tehdyn sopimuksen, jäljempänä ’SEU-sopimus’, 50 artiklan 3 kohdan mukaisen määräajan pidentämisestä.
                  
               
                     (5)
                  
                  
                     Tämän vuoksi on aiheellista jatkaa määräaikoja, joihin mennessä Yhdistyneen kuningaskunnan olisi täytettävä neuvoston asetuksessa (EU, Euratom) 2019/1197 vahvistetut edellytykset, ja mukauttaa maksuaikataulua siten, että siinä otetaan huomioon SEU-sopimuksen 50 artiklan 3 kohdassa tarkoitetun määräajan pidentäminen 31 päivään lokakuuta 2019.
                  
               
                     (6)
                  
                  
                     Sen vuoksi asetusta (EU, Euratom) N:o 2019/1197 olisi muutettava.
                  
               
                     (7)
                  
                  
                     On myös huomattava, että asetuksen (EU, Euratom) N:o 2019/1197 3 artiklan 1 kohdan a kohdassa tarkoitettu edellytys ei ole enää ajankohtainen.
                  
               
                     (8)
                  
                  
                     Jotta voitaisiin estää unionin vuoden 2019 talousarvion toteuttamiseen ja rahoitukseen kohdistuva vakavan häiriön vaara erityisesti unionin meno-ohjelmien ja muiden toimien tuensaajien osalta päivänä, jona Yhdistynyt kuningaskunta eroaa unionista, tämä asetus olisi hyväksyttävä asetuksen (EU, Euratom) 2019/1197 8 artiklan mukaisella kiireellisellä menettelyllä, kuten kyseisen asetuksen 2 artiklan 3 kohdassa ja 3 artiklan 3 kohdassa säädetään, ja sen olisi tultava voimaan kiireellisesti seuraavana päivänä sen jälkeen, kun se on julkaistu Euroopan unionin virallisessa lehdessä. Sitä olisi sovellettava sitä päivää seuraavasta päivästä, jona perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa, paitsi jos Yhdistyneen kuningaskunnan kanssa tehty erosopimus on tullut voimaan kyseiseen päivään mennessä,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetus (EU, Euratom) 2019/1197 seuraavasti:
            
                        (1)
                     
                     
                        Korvataan 2 artiklan 1 kohdan a, b ja c alakohta seuraavasti:
                        
                                    ”a)
                                 
                                 
                                    Yhdistynyt kuningaskunta on vahvistanut komissiolle kirjallisesti seitsemän kalenteripäivän kuluessa eroamispäivästä maksavansa euromääräisenä rahoitusosuuden, joka esitetään Euroopan unionin yleisessä talousarviossa varainhoitovuodeksi 2019 (3), sellaisena kuin se hyväksyttiin 12 päivänä joulukuuta 2018, vahvistetun vuoden 2019 talousarvion tulo-osan osassa ”A. Johdanto ja unionin yleisen talousarvion rahoitus” olevan taulukon 7 rivillä ”Yhdistynyt kuningaskunta” ja sarakkeessa ”Omat varat yhteensä”, ja josta on vähennetty omien varojen määrä, jonka Yhdistynyt kuningaskunta on ennen eroamispäivää asettanut saataville varainhoitovuoden 2019 osalta tässä asetuksessa vahvistetun maksuaikataulun mukaisesti;
                                 
                              
                                    b)
                                 
                                 
                                    Yhdistynyt kuningaskunta on maksanut 20 kalenteripäivän kuluessa eroamispäivästä komission määrittämälle tilille ensimmäisen maksun, joka vastaa tämän kohdan toisessa alakohdassa tarkoitettua erää kerrottuna seuraavan tuloksella: eroamispäivän ja vuoden 2019 lopun välisten täysien kuukausien määrä, josta on vähennetty ensimmäisen maksun kuukauden ja vuoden 2019 lopun välisten kuukausien määrä, lukuun ottamatta ensimmäisen maksun kuukautta;
                                 
                              
                                    c)
                                 
                                 
                                    Yhdistynyt kuningaskunta on vahvistanut seitsemän kalenteripäivän kuluessa eroamispäivästä komissiolle kirjallisesti sitoutuvansa hyväksymään edelleen valvontatoimet ja tarkastukset, jotka kattavat ohjelmien ja toimien koko kauden sovellettavien sääntöjen mukaisesti; ja”.
                                 
                              
                  
                        (2)
                     
                     
                        Korvataan 3 artiklan 1 kohdan b alakohta seuraavasti:
                        
                                    ”b)
                                 
                                 
                                    Yhdistynyt kuningaskunta on 30 kalenteripäivän kuluessa eroamispäivästä maksanut komission määrittämälle tilille 2 artiklan 1 kohdan toisessa alakohdassa tarkoitetut jäljellä olevat kuukausierät; ja”.
                                 
                              
                  
         
            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan sitä päivää seuraavasta päivästä, jona perussopimuksia lakataan soveltamasta Yhdistyneeseen kuningaskuntaan ja Yhdistyneessä kuningaskunnassa Euroopan unionista tehdyn sopimuksen 50 artiklan 3 kohdan mukaisesti.
            Tätä asetusta ei kuitenkaan sovelleta, jos Yhdistyneen kuningaskunnan kanssa tehty Euroopan unionista tehdyn sopimuksen 50 artiklan 2 kohdan mukainen erosopimus on tullut voimaan tämän artiklan toisessa alakohdassa tarkoitettuun ajankohtaan mennessä.
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         
         
            Tehty Brysselissä 10 päivänä lokakuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 189, 15.7.2019, s. 1.
         
            (2)  Eurooppa-neuvoston päätös (EU) 2019/584, tehty yhteisymmärryksessä Yhdistyneen kuningaskunnan kanssa, annettu 11 päivänä huhtikuuta 2019, SEU 50 artiklan 3 kohdan mukaisen määräajan pidentämisestä (EUVL L 101, 11.4.2019, s. 1).
         
            (3)  Euroopan unionin yleisen talousarvion lopullinen hyväksyminen varainhoitovuodeksi 2019 (EU, Euratom) 2019/333 (EUVL L 67, 7.3.2019, s. 1).”